b'\n_START_ARTICLE_\nErmita (nobela)\n_START_SECTION_\nBalangkas\n_START_PARAGRAPH_\nHinggil sa isang babaeng Pilipino ang nobelang ito bagaman kapangalan ng isang pook sa lungsod ng Maynila. Tungkol ang balangkas ng kuwento sa isang anak na \xe2\x80\x9cputok sa buho\xe2\x80\x9d na nagmula sa isang mayamang mag-anak Nasa mga panitik ng istorya ang pagtalakay at pagsasalaysay ng mga paksang pang-moralidad, pagkakaroon ng pag-asa, kayamanan, paghihiganti, tungkulin at ang impluho ng Estados Unidos sa kalinangan at lipunan ng Pilipinas. Kapangalan ng isang lugar sa Maynila ang pangunahing tauhan na si Ermita Rojo. Ibig ni Ermi, ang palayaw ni Ermita Rojo, na maghiganti sa pamilya niyang biyolohikal \xe2\x80\x93 ang pinagmulan ng kaniyang pagiging \xe2\x80\x9canak sa labas\xe2\x80\x9d sa pamamagitan ng pagganti sa kaniyang ina, tiyo, at tiya. Ginamit niya ang kaniyang kapangyarihan bilang isang babae ngunit sa paraan ng pagbebenta ng kaniyang puri, bilang isang babae na kung tawagin ay \xe2\x80\x9ckalapating mababa ang lipad\xe2\x80\x9d. Isa itong pagsilip sa buhay at pamumuhay sa Republika ng Pilipinas, kung saan matutunghayan ang karanasan ng tao sa ilalim ng mga katangian at anyo ng isang lipunang nalugmok dahil sa Ikalawang Digmaang Pandaigdig. Naririto ang kasaysayan ng Pilipinas bagaman kathang-isip lamang si Ermita \xe2\x80\x9cErmi\xe2\x80\x9d Rojo. Kinatawan si Ermi ng isa sa mga biktima ng kasaysayan, karanasan, at karahasan ng ibang tao.\n_START_SECTION_\nTagpuan\n_START_PARAGRAPH_\nDinala ng istorya ni Jos\xc3\xa9 ang mambabasa sa kapanahunan bago dumating ang paglulunsad ni Ferdinand Marcos ng Batas Militar, noong mga dekada ng 1950, sa isang pook na kung tawagin ay Ermita, isang dating lugar ng mga may-salapi sa lungsod ng Maynila, isang bansang Pilipinas noong 1941, na nagdaan sa pagsalakay ng Imperyo ng Hapon, sa mga epekto ng Ikalawang Digmaang Pandaigdig, at maging sa pagsapit ng pamahalaang Marcos.\n_START_SECTION_\nPagsusuri\n_START_PARAGRAPH_\nIsa sa mga nasuring aklat Ang Ermita: A Filipino Novel ni Ian Buruma ng The New York Review of Books, at isa rin ito sa mga iminumungkahing suriing akda ayon sa palatuntunan para sa mga mag-aaral ng larangan sa pagsulat sa Pamantasan ng Hawai\xe2\x80\x99i sa Manoa, kasama ng iba pang mga katha ni Jos\xc3\xa9 at maging ng iba pang mga manunulat na Pilipino sa wikang Ingles, na kinabibilangan nina Nick Joaquin, Bienvenido Santos, Ninotchka Rosca, Edilberto Tiempo, Alfrredo Navarro Salanga, NVM Gonzales, Cecilia Manguerra Brainard, Alfred Yuson, Carlos Bulosan, Jessica Hagedorn, Peter Bacho, at Wilfredo Nolledo.'